Document ID: 32012D0282
Publication Date: 2012-05-22

Title and Content:
IZVEDBENI SKLEP KOMISIJE
z dne 22. maja 2012
o spremembi Odločbe 2008/425/ES o določitvi standardnih zahtev za nacionalne programe izkoreninjenja, nadzora in spremljanja nekaterih živalskih bolezni in zoonoz, ki jih financira Unija in jih predložijo države članice
(notificirano pod dokumentarno številko C(2012) 3193)
(Besedilo velja za EGP)
(2012/282/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti člena 27(10) Odločbe,
ob upoštevanju naslednjega:
(1)
Odločba 2009/470/ES določa postopke, ki urejajo finančni prispevek Unije za programe izkoreninjenja, nadzora in spremljanja živalskih bolezni in zoonoz.
(2)
Odločba 2009/470/ES določa, da morajo države članice vsako leto najpozneje do 30. aprila Komisiji predložiti letne ali večletne programe, katerih začetek je predviden naslednje leto in za katere želijo prejeti finančni prispevek Unije. V skladu z navedeno odločbo se uvede finančni ukrep Unije za povrnitev stroškov, ki so jih države članice imele s financiranjem nacionalnih programov izkoreninjenja, nadzora in spremljanja živalskih bolezni in zoonoz iz Priloge k navedeni odločbi.
(3)
Odločba Komisije 2008/425/ES z dne 25. aprila 2008 o določitvi standardnih zahtev za nacionalne programe izkoreninjenja, nadzora in spremljanja nekaterih živalskih bolezni in zoonoz, ki jih financira Unija in jih predložijo države članice (2), določa, da morajo države članice, ki želijo prejeti finančni prispevek Unije za nacionalne programe izkoreninjenja, spremljanja in nadzora nekaterih živalskih bolezni, predložiti vloge, ki vsebujejo nekatere informacije iz prilog I do V k navedeni odločbi.
(4)
Uredba Evropskega parlamenta in Sveta (ES) št. 999/2001 z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (3) določa letne programe držav članic za spremljanje transmisivnih spongiformnih encefalopatij pri govedu, ovcah in kozah. Navedena uredba je bila od sprejetja Odločbe 2008/425/ES večkrat spremenjena glede pravil za dejavnosti spremljanja in izkoreninjenja v okviru programov, ki so sofinancirana.
(5)
Sklep Komisije 2010/367/EU z dne 25. junija 2010 o izvajanju programov nadzora za aviarno influenco pri perutnini in divjih pticah v državah članicah (4) je bil sprejet zaradi izkušenj in znanstvenih dognanj, pridobljenih od sprejetja Odločbe Komisije 2007/268/ES (5). Odločba 2007/268/ES je bila preklicana z Odločbo 2010/367/EU. Odločbo 2008/425/ES bi bilo treba posodobiti, da se upoštevajo te spremembe, zlasti tiste v zvezi s cilji programov nadzora.
(6)
Poleg tega naj bi države članice za dodatno izboljšanje postopka predložitve, ocene in odobritve nacionalnih programov vloge od 1. januarja 2013 naprej predložile v elektronski obliki za programe, za katere veljajo zahteve iz prilog I do IV k Odločbi 2008/425/ES. Zato bi bilo treba obliko navedenih prilog prilagoditi elektronski predložitvi in obdelavi podatkov.
(7)
Zato bi bilo treba spremeniti standardne zahteve za nacionalne programe izkoreninjenja, nadzora in spremljanja nekaterih živalskih bolezni in zoonoz, ki jih financira Unija in jih predložijo države članice, iz prilog I do IV k Odločbi 2008/425/ES, da se uskladijo s spremembami ustrezne zakonodaje Unije in s sistemom elektronske predložitve. Zaradi jasnosti bi bilo treba priloge I do IV k Odločbi 2008/425/ES nadomestiti z besedilom iz Priloge k temu sklepu.
(8)
Odločbo 2008/425/ES bi zato bilo treba ustrezno spremeniti.
(9)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Odločba 2008/425/ES se spremeni:
1.
Vstavi se naslednji člen 1a:
„Člen 1a
Od 1. januarja 2013 naprej države članice vloge, navedene v odstavkih (a) do (d) člena 1, predložijo v elektronski obliki, pri čemer uporabijo ustrezne standardne elektronske predloge, ki jih zagotovi Komisija.“
2.
Priloge I do IV se nadomestijo z besedilom iz Priloge k temu sklepu.
Člen 2
Ta sklep je naslovljen na države članice.
V Bruslju, 22. maja 2012

Classification:
Level 1 Topics: 100143
100149
100156
100150
100144
Level 2 Topics: 100171
100220
100177
100215
100250
100245
Level 3 Topics: 2442
2460
1754
486
1005
5877
All Topics: 1445
1755
3003
5844
6152
6767